Auctor et largitor totius nostræ salutis perspiciens in labili vitæ presentis discursu inevitabiles humane infirmitatis excessus, contra multiformia et lætalia peccatorum vulnera opponere voluit multiplicia et salubria divinorum preceptorum medicamina; videlicet ut et rebus transitoriis ad sustentationem nostræ fragilitatis nobis ab ipso concessis faciamus nobis amicos qui nos recipiant infra gaudia æternæ felicitatis. Quod ego Rainaldus, gratia Dei comes, animo perpendens, et enormitatem meorum peccaminum futurumque Dei judicium bonorum ac malorum vehementer perorrescens, et non solum pro me, set etiam pro anima patris mei sollicitus, dono Deo et sanctis ejus apostolis Petro et Paulo, ad locum Cluniacum, aliquid de mea hereditate quæ sita est in pago Nevernense. Hæc est curtis quæ vulgo vocitatur Belmontis, cum omnibus ad se pertinentibus, videlicet villis, terris cultis et incultis, ædificiis, vineis, pratis, campis, silvis, aquis aquarumque decursibus, exitibus et regressibus; et loco qui vocatur Gerrannis cum omnibus se aspicientibus. Facio autem hanc donationem pro remedio animæ meæ et anima patris mei Landrici et matris meæ Matildis et uxoris meæ Advisæ, et filiorum meorum et fidelium meorum qui presentes sunt, videlicet fratris mei Widonis, et Rodberti, et Walterii, Gibaldi, Habonis, Iterii, Hugonis, Ricchardi, Girosi et omnium parentum et fidelium meorum, qui presentes sunt et absentes, et hujus meæ donationis consiliatores et laudatores. Si quis autem contra hanc donationem calumpniam (quod absit!) inferre presumpserit, primum quidem Dei omnipotentis iram incurrat, hac demum judiciaria potestate convictus, in fisco publico auri libras XXti conponat. Hæc vero carta postmodum firma permaneat. S. Rainaldi, comitis et uxoris ejus Advise, hac filii eorum Wilelmi, qui hanc cartam et donationem fecerunt et manibus propriis subterfirmaverunt. S. Walterii. S. Umbaldi. S. Arberti clerici. S. Gibaldi. S. Abonis. S. Iterii. S. Ugonis. S. Richardi. S. Girosi.